Ο 29χρονος Mirsad Bektasevic, κάτοχος Σουηδικού διαβατηρίου με καταγωγή από τη Βοσνία και ο 20χρονος υπήκοος Υεμένης Al Hasani Amer είναι οι δύο άνδρες ύποπτοι για τζιχάντ που συνελήφθησαν στο ΚΤΕΛ της Αλεξανδρούπολης.

Οι δύο ύποπτοι έφτασαν οδικώς στην Αλεξανδρούπολη από το αεροδρόμιο «Ελευθέριος Βενίζελος» και σύμφωνα με πληροφορίες μέσα στις αποσκευές τους βρέθηκαν δύο μαχαίρια -23 και 24 εκατοστών αντίστοιχα- τύπου χατζάρας και στρατιωτικές στολές.

Όπως προκύπτει, οι δυο τους δεν σκόπευαν να παραμείνουν στην Ελλάδα αλλά θα περνούσαν στην Τουρκία και από εκεί θα ταξίδευαν για την Συρία.

Ο ένας από τους δύο, στο παρελθόν είχε απασχολήσει τις Αρχές τις Βοσνίας, από όπου είναι και η καταγωγή του, αφού το 2005 είχε συλληφθεί μετά από έρευνα στο σπίτι του όπου είχε βρεθεί ποσότητα εκρηκτικών, μία αυτοσχέδια ζώνη γεμισμένη με εκρηκτικά, παρόμοια με αυτή που χρησιμοποιούν οι βομβιστες-καμικάζι, αλλά και ένα βίντεο στο οποίο εκτοξεύονταν απειλές για τρομοκρατικά χτυπήματα στο Καπιτώλιο και τον Λευκό Οίκο. Όπως έγινε γνωστό από τις αρμόδιες υπηρεσίες στο βίντεο φέρεται ότι ο κουκουλοφόρος ήταν ο 29χρονος Mirsad Bektasevic, που θεωρούνταν μέλος της Αλ Κάιντα. Για την υπόθεση καταδικάστηκε σε 14 χρόνια φυλάκιση στη Βοσνία. Εξέτισε ένα μέρος της ποινής του και στη συνέχεια αφέθηκε ελεύθερος. Αμέσως μετά πήγε στη Σουηδία όπου ζήτησε και έλαβε πολιτικό άσυλο.

Ο δεύτερος τζιχαντιστής, ο 20χρονος Αl Hasani Amer, έχει καταγωγή από την Υεμένη.

Ο 29χρονος Mirsad Bektasevic.



Μέχρι στιγμής Οι δύο συλληφθέντες, που κρατούνται στη Διεύθυνση Αστυνομίας Αλεξανδρούπολης, αρνούνται να απαντήσουν στις ερωτήσεις των αστυνομικών ενώ έχουν ήδη οδηγηθεί στον εισαγγελέα και παραπέμφθηκαν σε τακτικό ανακριτή, στον οποίο θα οδηγηθούν την Τρίτη.



Με την υπόθεση, λόγω και του παρελθόντος του Βόσνιου, ασχολείται η Αντιτρομοκρατική Υπηρεσία και η ΕΥΠ, που ερευνούν την διαδρομή και τον τελικό προορισμό καθώς και τις δραστηριότητες των δύο συλληφθέντων, οι οποίοι σχεδίαζαν να περάσουν από την Αλεξανδρούπολη στην Τουρκία.